**Ministru kabineta noteikumu projekta**

**“Kuģošanas līdzekļa vajāšanas, apturēšanas, pārbaudes un aizturēšanas kārtība un nosacījumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Kuģošanas līdzekļa vajāšanas, apturēšanas, pārbaudes un aizturēšanas kārtība un nosacījumi” (turpmāk – Projekts) mērķis ir noteikt kārtību, kādā Valsts robežsardze veic kuģošanas līdzekļa vajāšanu, apturēšanu, pārbaudi un aizturēšanu.  Projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valsts robežsardzes likuma 15. panta ceturtā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā Valsts robežsardzes funkciju nodrošināt valsts robežas neaizskaramību, šī Projekta izpratnē:  1) kuģošanas līdzeklis tiek saprasts pēc Jūras kodeksa 1.1. panta definējuma.  2) kompetenta institūcija ir Valsts pārvaldes iekārtas likuma 1. panta 3. punktā definēta iestāde, kā arī privāta struktūrvienība valsts deleģējuma ietvaros.  Pašreiz spēkā esošais tiesiskais regulējums neparedz Valsts robežsardzei tiesības patstāvīgi veikt kādas kontroles darbības, arī uzsākt attiecīgā kuģa vajāšanu, ja Valsts robežsardzes rīcībā ir informācija, ka ar Latvijas Republikas teritoriālajā jūrā esošu ārvalstu kuģošanas līdzekli (uz tā esošā persona), pārkāptas Imigrācijas likuma, Latvijas Republikas valsts robežas likuma vai citas normatīvajos aktos noteiktās prasības, kas nosaka Latvijas Republikas ūdeņu izmantošanas kārtību.  Konvencijas 111. panta 5. punktā noteikts, ka pašreiz tiesības uz vajāšanu var realizēt tikai kara kuģi vai militāri gaisa kuģi, vai citi kuģi vai gaisa kuģi, kas ir skaidri marķēti un atpazīstami kā tādi, kas atrodas valdības dienestā un ir pilnvaroti šādu mērķu veikšanai. Atbilstoši Jūras kodeksa 8. panta otrās daļas 1. punktam Valsts robežsardzes kuģi un kuteri ir reģistrēti Latvijas Kuģu reģistrā kā valsts dienesta kuģi, tie ir skaidri marķēti un atpazīstami. Minētais nozīmē, ka arī Valsts robežsardzes kuģi un kuteri var veikt Konvencijas 111. pantā minētās darbības.  Saskaņā ar Konvencijas 111. panta 1. punktu ārvalstu kuģa vajāšanu drīkst uzsākt, ja piekrastes valsts kompetentajām iestādēm ir pietiekošs pamats uzskatīt, ka kuģošanas līdzeklis ir pārkāpis šīs valsts likumus un noteikumus un šādai vajāšanai jāsākas tad, kad ārvalstu kuģis vai viena no tā laivām atrodas valsts, kura veic vajāšanu, iekšējos ūdeņos, arhipelāga ūdeņos, teritoriālajā jūrā vai pieguļošajā zonā, un var turpināties aiz teritoriālās jūras vai pieguļošās zonas tad, ja vajāšana nav tikusi pārtraukta.  Pirms kuģošanas līdzekļa vajāšanas uzsākšanas Valsts robežsardzes kuģa kapteinim vai citai Valsts robežsardzes pilnvarotai amatpersonai paredzēts nodrošināt redzamu vai dzirdamu signālu vai nepieciešamības gadījumā starptautisko kodu signālu došanu, kā arī nodrošināt pieejamo radiosakaru kanālu izmantošanu, brīdinot par nepieciešamību apstāties.  Ņemot vērā, ka gadījumā, ja kuģošanas līdzeklis ticis apturēts vai aizturēts ārpus teritoriālās jūras apstākļos, kuri neattaisno realizētās tiesības uz vajāšanu, ir jāatlīdzina jebkāds tā rezultātā ciestais zaudējums vai kaitējums, lēmumu par kuģošanas līdzekļa vajāšanu var pieņemt tikai Valsts robežsardzes kuģošanas līdzekļa kapteinis vai Valsts robežsardzes priekšnieka pilnvarota amatpersona, izvērtējot visus apstākļus un pieejamo informāciju.  Ministru Kabineta 2012. gada 15. maija noteikumos Nr. 339 “Noteikumi par ostas formalitātēm” noteiktas īpašas prasības kravas kuģiem, kuriem tiek veikta robežpārbaude, kā arī atpūtas kuģiem (ievērojot tostarp Šengenas Robežu kodeksa VI pielikumā noteikto) un zvejas kuģiem. Atbilstoši Šengenas robežu kodeksam un Valsts robežsardzes likumam, personām ir pienākums sniegt informāciju Valsts robežsardzei, kuras pārbaude ir Valsts robežsardzes kompetencē. Attiecīgi, nesniedzot pieprasīto informāciju vai dokumentāciju, sniedzot nepilnīgu vai nepatiesu, Valsts robežsardzei ir tiesības veikt kuģošanas līdzekļa pārbaudi.  Jāņem vērā, ka kuģošanas līdzekļa pārbaudes laikā Valsts robežsardze var konstatēt pārkāpumus, kas nav Valsts robežsardzes kompetencē. Šādos gadījumos Valsts robežsardzes amatpersonas veic saziņu ar kompetento institūciju.  Ņemot vērā, ka Valsts robežsardze ir daļa no Eiropas Robežu un krasta apsardzes, Valsts robežsardzes tehnisko nodrošinājumu (kuģi un kuteri), robežsargu profesionālo sagatavotību un pieredzi citu Latvijas Republikas ūdeņu kontrolē, nepieciešams konkretizēt tiesības Valsts robežsardzei veikt noteiktas darbības (savu funkciju un uzdevumu ietvaros) arī Latvijas Republikas teritoriālajā jūrā.  Valsts robežsardzei tiks noteiktas tiesības aizturēt kuģošanas līdzekli savas kompetences ietvaros.  Kompetentās institūcijas šo noteikumu izpratnē ir tostarp Valsts policija, Valsts ieņēmumu dienests, Pārtikas un veterinārais dienests, Valsts vides dienests, Nacionālie bruņotie spēki, VSIA “Latvijas Jūras administrācija”, Transporta nelaimes gadījumu un incidentu izmeklēšanas birojs, Valsts drošības dienests, kā arī ostu pārvaldes.  Aizturēšanas gadījumā Valsts robežsardzes pavadībā aizturēto kuģošanas līdzekli var nogādāt tuvākajā Latvijas Republikas ostā. Valsts robežsardze neveic aizturētā kuģošanas līdzekļa (tā apkalpes un pasažieru) apsardzi, izņemot gadījumus, ja kuģošanas līdzeklis ir aizturēts par pārkāpumiem nelegālās imigrācijas jomā, līdz lēmuma pieņemšanas brīdim.  Kuģošanas līdzekļa, tā kapteiņa vai vadītāja, apkalpes vai pasažieru aizturēšana var notikt procesuālo tiesību ietvaros un kārtībā.  Veicot kuģošanas līdzekļa pārbaudi un aizturēšanu, Valsts robežsardzes amatpersonām (atrodoties uz pārbaudāmā vai aizturamā kuģošanas līdzekļa) ir tiesības pielietot fizisko spēku, speciālos līdzekļus un dienesta šaujamieročus Valsts robežsardzes likumā vai citos normatīvajos aktos noteiktajā kārtībā. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Valsts robežsardze, Aizsardzības ministrija, Satiksmes ministrija, VSIA “Latvijas Jūras administrācija”. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts var ietekmēt jūrniekus un fiziskās personas, kas atrodas uz kuģošanas līdzekļiem Latvijas Republikas ūdeņos. |
| 2. | Tiesiskā regulējuma ietekme uz tautsaimniecību un administratīvo slogu | Nav. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts nerada ietekmi uz valsts vai pašvaldību budžetiem. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Līgums par Apvienoto Nāciju Organizācijas 1982.gada 10.decembra Jūras tiesību konvenciju. |
| 3. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai sabiedrība par Projektu tiktu informēta un tai dotu iespēju izteikt viedokli, Projekts saskaņā ar Ministru kabineta 2009. gada 25. augusta noteikumiem Nr. 970 ''Sabiedrības līdzdalības kārtība attīstības plānošanas procesā'' laika posmā no 2021. gada 17. jūnija līdz 2021. gada 02. jūlijam bija pieejams publiskajai apspriešanai. |
| 2. | Sabiedrības līdzdalība projekta izstrādē | Par Projektu iebildumi vai priekšlikumi netika pausti. |
| 3. | Sabiedrības līdzdalības rezultāti | Par Projektu iebildumi vai priekšlikumi netika pausti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts robežsardze. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildei nav nepieciešams reorganizēt esošās institūcijas, veidot jaunas institūcijas vai likvidēt esošās institūcijas. Projekta izpilde notiks esošo pārvaldes funkciju ietvaros. |
| 3. | Cita informācija | Nav. |

Iesniedzējs: Iekšlietu ministre M.Golubeva

Vīza: valsts sekretārs D.Trofimovs

Garais 63604804

[Raimonds.Garais@rs.gov.lv](mailto:Raimonds.Garais@rs.gov.lv)

Vītoliņa-Pugace 67075737

[Vika.Vitolina-Pugace@rs.gov.lv](mailto:Vika.Vitolina-Pugace@rs.gov.lv)